ต่างชาติเทขาย “บลูชิพ” หนักกด SET ปิดลบ 6 จุด แนวโน้มพรุ่งนี้ลุ้นรีบาวด์
SET ปิดลบ 6 จุด รับแรงขายบลูชิพ รวมถึงต่างชาติเทขาย สำหรับแนวโน้มวันพรุ่งนี้คาดดัชนีฯ มีโอกาสฟื้นตัว หลังแนวรับ 1,600 จุดเอาอยู่ พร้อมให้แนวรับไว้ที่ 1,600 จุด และแนวต้าน 1,630 จุด
SET ปิดลบ 6 จุด รับแรงขายบลูชิพ รวมถึงต่างชาติเทขาย สำหรับแนวโน้มวันพรุ่งนี้คาดดัชนีฯ มีโอกาสฟื้นตัว หลังแนวรับ 1,600 จุดเอาอยู่ พร้อมให้แนวรับไว้ที่ 1,600 จุด และแนวต้าน 1,630 จุด
8 มี.ค. 2566

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ตลาดหุ้นไทยวันนี้ปรับตัวลง ตอบรับถ้อยแถลงนายเจอโรม พาวเวล ประธานธนาคารกลางสหรัฐ (เฟด) ส่งสัญญาณปรับขึ้นอัตราดอกเบี้ยแรงกว่าคาด ทำให้ SET ร่วงลงมาที่แนวรับ 1,600 จุด ซึ่งเป็นแนวรับสำคัญ และยังคงรับอยู่ โดยเริ่มเห็นแรงซื้อกลับเข้ามาบ้างแล้ว เนื่องด้วยมองว่าเศรษฐกิจไทยยังมีการเติบโตที่ดีกว่าหลายประเทศทั่วโลก และยังมีปัจจัยบวกจากการเลือกตั้งที่เริ่มเห็นภาพชัดเจนมากขึ้น ขณะที่ฟันด์โฟลว์ไหลออก 3,987.97 ล้านบาท
สำหรับแนวโน้มวันพรุ่งนี้คาดดัชนีฯ มีโอกาสฟื้นตัวขึ้นได้ต่อ หลังจากลงไป 1,600 จุด ก็มีแรงซื้อกลับขึ้นมาอย่างโดดเด่น โดยคืนนี้ให้ติดตามตัวเลขการเปิดรับสมัครงานและอัตราการหมุนเวียนของแรงงาน (JOLTS) เดือนม.ค. และตัวเลขจ้างงานภาคเอกชนเดือนก.พ.จาก ADP ให้แนวรับไว้ที่ 1,600 จุด และแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,996.71 ล้านบาท ปิดที่ 137.50 บาท ลดลง 3.50 บาท
AOT มูลค่าการซื้อขาย 2,278.15 ล้านบาท ปิดที่ 69.75 บาท ราคาไม่เปลี่ยนแปลง
BANPU มูลค่าการซื้อขาย 1,437.73 ล้านบาท ปิดที่ 10.90 บาท เพิ่มขึ้น 0.10 บาท
TRUE มูลค่าการซื้อขาย 1,321.59 ล้านบาท ปิดที่   8.45 บาท เพิ่มขึ้น 0.05 บาท
ADVANC มูลค่าการซื้อขาย 1,319.57 ล้านบาท ปิดที่ 204.00 บาท ราคาไม่เปลี่ยนแปลง